मुक्के बरसाकर धन कमाआे लीग इसी साल भारत में होगी
नई दिल्ली| देशमें चल रही कई खेलों की लीग की तर्ज पर अब भारतीय बॉक्सिंग फेडरेशन (बीएफआई) ने इस साल प्रोफेशनल बॉक्सिंग लीग आयोजित कराने का फैसला किया है। बीएफआई के अध्यक्ष अजय सिंह ने यहां आईजी स्टेडियम में यह घोषणा की। इस लीग में विदेशी बॉक्सर भी भाग लेंगे।
अजय सिंह ने बताया कि भारतीय बॉक्सरों के लिए एक व्यापक कार्यक्रम बनाया है जिसमें बॉक्सिंग लीग के साथ -साथ इस साल नवंबर में विश्व युवा महिला बॉक्सिंग चैंपियनशिप का आयोजन भी किया जाएगा।’ भारतीय मुक्केबाजी की हाल में अंतरराष्ट्रीय जगत में वापसी के बाद भारत में मुक्केबाजी की वैश्विक इकाई आईबा के आयोगों की यह पहली बैठक थी। बैठक में चर्चा का मुख्य विषय विश्व में बॉक्सिंग का विकास और इसका भविष्य था। अजय सिंह ने इस बारे में बात करते हुए बताया कि हमारा लक्ष्य भारत को विश्व मुक्केबाजी में फिर से एक ताकत बनाना है। हम हर साल देश में एक बड़ी अंतरराष्ट्रीय चैंपियनशिप कराने का लक्ष्य रखते हैं जिसकी शुरुआत विश्व युवा महिला चैंपियनशिप से होगी।
hin_Deva hin_Deva hin_Deva